**Informācija par civilstāvokļa aktu reģistrāciju apliecinošu dokumentu izprasīšanu no ārzemēm**

**( dzimšanas, laulību, miršanas atkārtotas apliecības)**

2015.gada 10.augustā tika mainīta esošā civilstāvokļa aktu reģistrāciju (turpmāk-CAR) apliecinošo dokumentu **(**dzimšanas, laulību, miršanas atkārtotu apliecību) pieprasīšanas kārtība no valstīm, ar kurām Latvijai **nav noslēgts** starpvalstu līgums par tiesisko palīdzību un tiesiskajām attiecībām civilajās, ģimenes un krimināllietās.

Jaunā kārtība paredz to, ka Ārlietu ministrijas Konsulārajā departamentā vairs netiks veikta dokumentu izprasīšanas funkcija no ārvalstīm. Personām, kuras vēlas izprasīt apliecības no ārvalstīm, jāvēršas attiecīgās valsts akreditētajā vēstniecībā Rīgā vai ārvalsts civilstāvokļa aktu reģistrācijas jomā kompetentajā iestādē, no kuras izprasāms dokuments. Vēstniecību adreses pieejamas ministrijas mājaslapā - [**www.mfa.gov.lv**](http://www.mfa.gov.lv).

Ja nepieciešams pieprasīt CAR apliecinošos dokumentu no Īrijas, Lielbritānijas, Vācijas un ASV, jāzina, ka šajās valstīs ir noteikta prasība ieinteresētajai personai pieteikumus dokumentu saņemšanai sūtīt elektroniski kompetentajai iestādei. Lai izprasītu CAR apliecinošos dokumentus no minētajām valstīm, personai nepieciešams aizpildīt elektroniski pieteikumu šādās mājaslapās:

* Dokumentu pieprasīšanai no Īrijas

<http://www.birthsdeathsmarriages.ie/>

* Dokumentu pieprasīšanai no Lielbritānijas

<https://www.gov.uk/order-copy-birth-death-marriage-certificate>

* Dokumentu pieprasīšanai no ASV

<http://www.cdc.gov/nchs/w2w.htm>

* Dokumentu pieprasīšanai no Vācijas

<http://www.germany-service.com/birth-certificate-germany.html>

Savukārt attiecībā uz valstīm, ar kurām Latvijai **ir noslēgts** starpvalstu līgums par tiesisko palīdzību un tiesiskajām attiecībām civilajās, ģimenes un krimināllietās (turpmāk-līgumvalstis), CAR apliecinošo dokumentu pieprasīšana notiek tikai caur līgumvalstu tieslietu ministrijām. Šādus starpvalstu līgumus Latvija ir noslēgusi ar Krievijas Federāciju, Baltkrieviju, Kirgīziju, Ukrainu, Moldovu, Uzbekistānas Republiku, Poliju, Lietuvu un Igauniju. Sīkāka informācija par starpvalstu līgumiem atrodama Tieslietu ministrijas mājaslapā- [www.tm.gov.lv](http://www.tm.gov.lv)

Lai pieprasītu CAR apliecinošo dokumentu no līgumvalstīm, personai jāvēršas jebkurā Latvijas pašvaldības dzimtsarakstu nodaļā vai Tieslietu ministrijas Dzimtsarakstu departamentā, iesniedzot iesniegumu trijos eksemplāros valodā, kas ir noteikta starpvalstu līgumos.

Atgādinām, ka vienotā valsts un pašvaldību pakalpojumu portālā [www.latvija.lv](http://www.latvija.lv) civilstāvokļa aktu reģistrācijas jomā privātpersonām ir iespējams saņemt e-pakalpojumus no reģistriem, kas izdarīti Latvijā:

1. Atkārtotas dzimšanas apliecības vai izziņas no dzimšanas reģistra pieprasīšana;
2. Atkārtotas laulības apliecības vai izziņas no laulību reģistra pieprasīšana;
3. Atkārtotas miršanas apliecības vai izziņas no miršanas reģistra pieprasīšana.

Portālā var elektroniski pieprasīt minētos dokumentus (apliecību vai izziņu) un saņemt tos klātienē jebkurā dzimtsarakstu nodaļā vai Tieslietu ministrijas Dzimtsarakstu departamentā vai saņemt elektroniski izziņu (ne apliecību), kas parakstīta ar drošu elektronisko parakstu.